CELEX: 32015D1765
Language: sk
Date: 2015-09-30 00:00:00
Title: Vykonávacie rozhodnutie Komisie (EÚ) 2015/1765 z 30. septembra 2015, ktorým sa menia prílohy I a II k rozhodnutiu 2004/558/ES, pokiaľ ide o status bez výskytu infekčnej bovinnej rinotracheitídy v prípade spolkovej krajiny Bádensko-Württembersko v Nemecku a regiónu Valle d'Aosta v Taliansku [oznámené pod číslom C(2015) 6572] (Text s významom pre EHP)

2.10.2015   
            
            
               SK
            
            
               Úradný vestník Európskej únie
            
            
               L 257/44
            
         VYKONÁVACIE ROZHODNUTIE KOMISIE (EÚ) 2015/1765
   z 30. septembra 2015,
   ktorým sa menia prílohy I a II k rozhodnutiu 2004/558/ES, pokiaľ ide o status bez výskytu infekčnej bovinnej rinotracheitídy v prípade spolkovej krajiny Bádensko-Württembersko v Nemecku a regiónu Valle d'Aosta v Taliansku
   
      
         [oznámené pod číslom C(2015) 6572]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej článok 9 ods. 2 a článok 10 ods. 2,
   keďže:
   
               (1)
            
            
               Smernicou 64/432/EHS sa stanovujú pravidlá obchodovania s hovädzím dobytkom v rámci Únie. V článku 9 sa uvádza, že členský štát, ktorý má povinný národný program kontroly pre jednu z nákazlivých chorôb vymenovaných v zozname v prílohe E (II) k uvedenej smernici, môže uvedený program predložiť Komisii na schválenie. Na uvedenom zozname sa nachádza aj infekčná rinotracheitída hovädzieho dobytka. Ako infekčná bovinná rinotracheitída sa označujú najvýraznejšie klinické príznaky infekcie hovädzieho dobytka bovinným herpesvírusom typu 1 (BHV1). V článku 9 smernice 64/432/EHS sa zároveň stanovuje definovanie dodatočných záruk, ktoré možno vyžadovať pri obchodovaní vo vnútri Únie.
            
         
               (2)
            
            
               V článku 10 smernice 64/432/EHS sa okrem toho stanovuje, že ak členský štát usúdi, že jeho územie alebo časť jeho územia je bez výskytu niektorej z nákaz vymenovaných v prílohe E (II) k uvedenej smernici, má predložiť Komisii vhodné podporné doklady. V uvedenom článku sa takisto stanovuje definovanie dodatočných záruk, ktoré možno vyžadovať pri obchodovaní vo vnútri Únie.
            
         
               (3)
            
            
               Rozhodnutím Komisie 2004/558/ES (2) sa schvaľujú programy na kontrolu a zničenie BHV1 predložené členskými štátmi vymenovanými v prílohe I k uvedenému rozhodnutiu v prípade regiónov, ktoré sa uvádzajú v danej prílohe a na ktoré sa vzťahujú dodatočné záruky v súlade s článkom 9 smernice 64/432/EHS.
            
         
               (4)
            
            
               V prílohe II k rozhodnutiu 2004/558/ES sa okrem toho uvádza zoznam regiónov členských štátov, ktoré sa považujú za regióny bez výskytu BHV1 a na ktoré sa vzťahujú dodatočné záruky v súlade s článkom 10 smernice 64/432/EHS.
            
         
               (5)
            
            
               V zozname v prílohe I k rozhodnutiu 2004/558/ES sa v súčasnosti nachádzajú všetky regióny Nemecka s výnimkou spolkových krajín Bavorska, Durínska, Saska, Saska-Anhaltska, Brandenburska, Berlína a Meklenburska-Západného Pomoranska. Uvedené spolkové krajiny sú bez výskytu BHV1, a preto sa uvádzajú v zozname v prílohe II k uvedenému rozhodnutiu.
            
         
               (6)
            
            
               Nemecko predložilo Komisii podporné doklady, na základe ktorých by sa spolková krajina Bádensko-Württembersko mala považovať za oblasť bez výskytu BHV1, ako aj podporné doklady v súvislosti s dodatočnými zárukami v súlade s článkom 10 smernice 64/432/EHS.
            
         
               (7)
            
            
               Z hodnotenia podporných dokladov predložených Nemeckom vyplýva, že spolková krajina Bádensko-Württembersko by už nemala byť uvedená v zozname v prílohe I k rozhodnutiu 2004/558/ES, ale mala by byť zaradená v zozname v prílohe II k uvedenému rozhodnutiu, pričom dodatočné záruky v súlade s článkom 10 smernice 64/432/EHS by sa mali vzťahovať aj na túto krajinu. Prílohy I a II k rozhodnutiu 2004/558/ES by sa preto mali zodpovedajúcim spôsobom zmeniť.
            
         
               (8)
            
            
               Región Valle d'Aosta v Taliansku je v súčasnosti uvedený v prílohe I k rozhodnutiu 2004/558/ES.
            
         
               (9)
            
            
               Taliansko Komisii predložilo podporné doklady, na základe ktorých by sa región Valle d'Aosta mal považovať za región bez výskytu BHV1, ako aj podporné doklady v súvislosti s dodatočnými zárukami v súlade článkom 10 smernice 64/432/EHS.
            
         
               (10)
            
            
               Z hodnotenia podporných dokladov predložených Talianskom vyplýva, že región Valle d'Aosta by už nemal byť uvedený v zozname v prílohe I k rozhodnutiu 2004/558/ES, ale mal by byť zaradený v zozname v prílohe II k uvedenému rozhodnutiu, pričom dodatočné záruky v súlade s článkom 10 smernice 64/432/EHS by sa mali vzťahovať aj na tento región. Prílohy I a II k rozhodnutiu 2004/558/ES by sa preto mali zodpovedajúcim spôsobom zmeniť.
            
         
               (11)
            
            
               Rozhodnutie 2004/558/ES by sa preto malo zodpovedajúcim spôsobom zmeniť.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Prílohy I a II k rozhodnutiu 2004/558/ES sa nahrádzajú textom v prílohe k tomuto rozhodnutiu.
   Článok 2
   Toto rozhodnutie je určené členským štátom.
   
      V Bruseli 30. septembra 2015
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES 121, 29.7.1964, s. 1977/64.
   
      (2)  Rozhodnutie Komisie 2004/558/ES z 15. júla 2004 o zavedení smernice Rady 64/432/EHS týkajúcej sa dodatočných záruk v rámci Spoločenstva pri obchodovaní s hovädzími zvieratami vzhľadom na infekčnú bovinnú rinotracheitídu a schválenie programov na jej zničenie, navrhnutých niektorými členskými štátmi (Ú. v. EÚ L 249, 23.7.2004, s. 20).
   
      PRÍLOHA
      „
            PRÍLOHA I
            
                        Členské štáty
                     
                     
                        Regióny členských štátov, na ktoré sa vzťahujú dodatočné záruky v súvislosti s infekčnou bovinnou rinotracheitídou v súlade s článkom 9 smernice 64/432/EHS
                     
                  
                        Belgicko
                     
                     
                        všetky regióny
                     
                  
                        Česká republika
                     
                     
                        všetky regióny
                     
                  
                        Nemecko
                     
                     
                        spolkové krajiny:
                        Brémy
                        Hamburg
                        Hesensko
                        Dolné Sasko
                        Severné Porýnie-Vestfálsko
                        Porýnie-Falcko
                        Sársko
                        Šlezvicko-Holštajnsko
                     
                  
                        Taliansko
                     
                     
                        región Friuli-Venezia Giulia
                        autonómna provincia Trento
                     
                  
         
            PRÍLOHA II
            
                        Členské štáty
                     
                     
                        Regióny členských štátov, na ktoré sa vzťahujú dodatočné záruky v súvislosti s infekčnou bovinnou rinotracheitídou v súlade s článkom 10 smernice 64/432/EHS
                     
                  
                        Dánsko
                     
                     
                        všetky regióny
                     
                  
                        Nemecko
                     
                     
                        spolkové krajiny:
                        Bádensko-Württembersko
                        Bavorsko
                        Berlín
                        Brandenbursko
                        Meklenbursko-Západné Pomoransko
                        Sasko
                        Sasko-Anhaltsko
                        Durínsko
                     
                  
                        Taliansko
                     
                     
                        región Valle d'Aosta
                        autonómna provincia Bolzano
                     
                  
                        Rakúsko
                     
                     
                        všetky regióny
                     
                  
                        Fínsko
                     
                     
                        všetky regióny
                     
                  
                        Švédsko
                     
                     
                        všetky regióny
                     
                  “